标题：卫公兵法辑本
概述
《卫公兵法辑本》是《李卫公兵法》的辑佚本。 
题解
《李卫公兵法》又称《李靖兵法》，是由唐朝的军事家李靖所着的一部军事著作，现在已经亡佚。《卫公兵法辑本》是清朝人汪宗沂根据《通典》、《太平御览》、《武经总要》书中所引的佚文编录而成。共三卷，即上卷《将务兵谋》、中卷《部伍营阵》、下卷《攻守战具》。
评价
此书保存了李靖军事思想的一些主要内容，为研究李靖的思想提供了很大方便。 
版本清汪宗沂《汪氏兵学三书》辑本 
清乙未浙西村舍《汪氏兵学三书》丛刊本 
体例
共分三卷。 
上卷——将务兵谋    论述将领的职责和用兵方略 
中卷——部伍营阵    论述具体战法 
下卷——攻守战具    介绍攻城守城的方法
详述
上卷——将务兵谋夫将之上务，在於明察而众和，谋深而虑远，审於天时，稽乎人理。若不能料其能，不达权变，及临机赴敌，方始趑趄，左顾右盼，计无所出，信任过说，一彼一此，进退狐疑，部伍狼藉，何异趣苍生而赴汤火，驱牛羊而啖狼虎者乎？（〈孙子．形〉杜牧注引李靖语。）
用兵上神，战贵其速。简练士卒，申明号令，晓其目以麾帜，习其耳以鼓金，严赏罚以戒之，重刍豢以养之，浚沟壑以防之，指山川以导之，召才能以任之，述奇正以教之。如此则虽敌人有雷电之疾，而我亦有所待也。若兵无备，则不应卒；卒不应，则失於机；失於机，则后於事；后於事，则不制胜而军覆矣。故《吕氏春秋》云：「凡兵者，欲急捷，所以一决取胜，不可久而用之矣。」或曰：「兵之情虽主速，乘人之不及。然敌将多谋，戎卒欲辑，令行禁止，兵利甲坚，气锐而严，力全而劲，岂可速而犯之耶？」答曰：「若此，则当卷迹藏声，蓄盈待竭，避其锋势，与之持久，安可犯之哉！廉颇之拒白起，守而不战；宣王之抗武侯，抑而不进，是也。（《通典》卷一五四）
夫决胜之策者，在乎察将之材能，审敌之强弱，断地之形势，观时之宜利，先胜而后战，守地而不失，是谓必胜之道也。若上骄下怨，可离而间；营久卒疲，可掩而袭；昧迷去就，士众猜嫌，可振而走；重进轻退，遇逢险阻，可邀而取。若敌人旌旗屡动，士马数顾，其卒或纵或横，其吏或行或止，追北恐不利，见利恐不获；涉长途而未息，入险地而不疑，劲风剧寒，剖冰济水，烈景炎热，倍道兼行，阵而未定，合而未毕，若此之势，乘而击之，此为天赞我也，岂有不胜哉！（《通典》卷一五零）
若军有贤智，而不用者，败；上下不相亲，而各逞己长者，败；赏罚不当，而众多怨言者，败；知而不敢击，不知而击者，败；地利不得，而卒多战厄者，败；劳逸无辨，不晓车骑之用者，败；觇候不审，而轻敌懈怠者，败；行於绝险，而不知深沟绝涧者，败；阵无选锋，而奇正不分者，败。凡此十败，非天之殃，将之过也。夫兵者，宁十日而不用，不可一日而不胜。故白起对秦王曰：「明王爱其国，忠臣爱其身，臣宁伏其重诛，而不忍为辱君之将。」又严颜谓张飞曰：「卿等无状，侵夺我州，有断头将军，无降将军也。」故二将咸重其名节，宁就死而不求生者，盖知败衄之耻，斯诚甚矣。（《通典》卷一五零）
又曰：凡与敌相逢，持军相守，欲知彼算，将揣其谋，则如之何？曰：士马骁雄，示我以羸弱；阵伍齐肃，示我以不战。见小利，佯为不敢争；伏奇兵，故诱以奔北。内实严警，外为弛慢。恣行间谍，托以忠告。或执使以相忿，或厚赂以相悦。移师则减灶，合营则掩旗，智足以及谋，勇足以及怒。非得地而不舍，非全军而不侵。以多击少，必取於晨朝；以寡击众，必候於日暮。如此，则兵多诡伏，将有深谋，理须取为防慎，不可失其规画。故《传》曰：「见可而进，知难而退，军之善政也。」但敌国无小，蜂虿有毒。且鸟穷则啄，兽穷犹触者，皆自卫其生命，而求免於祸难也。若困而不斗，乃智不逮於鸟兽，其将能乎？必须料敌致胜，戒於小利，然后可立大功矣。
或问曰：所谓料敌者何？对曰：料敌者，料其彼我之形，定乎得失之计，始可兵出而决於胜负矣。当料彼将吏孰与己和？主客孰与己逸？排甲孰与己坚？器械孰与己利？教练孰与己明？地势孰与己险？城池孰与己固？骑畜孰与己多？粮储孰与己广？功巧孰与己能？秣饲孰与己丰？资货孰与己富？以此揣而料之，焉有不保其胜哉！
夫军无小听，听必审也。战无小利，利必大也。审听之道，诈亦受之，实亦受之，巧亦受之，拙亦受之，其诈而似实亦受之，其实而似诈亦受之。但当明听其实，参会众情，徐思其验，锻练而用。不得逆诈自听，挫折愚人之词，又不得听庸人之说，称敌寡弱，轻侮众心，而不料其虚实，又不得受敌人以小利饵我。勇士辄掠财畜，获其首级，将暗不断而重赏之，忽敌无备，必为所败。
揣敌之术亦易知矣，若辞怒而不战者，待其援也；杖而立、汲而先饮者，倍程逼速，饥渴之兼也。夫欲行无穷之势，图不测之利。其事烦多，略陈梗概而已。
若遇小寇而不可击者，为其将智而谋深，士勇而军整，锋甲尖锐而地险，骑畜肥逸而令行，如此，则士蓄必死之心，将怀擒敌之计。此当固而待之，未得轻而犯也。如逢大敌而必斗也者，彼将愚昧而政令不行，士马虽多而众心不一，锋甲虽广而众力不坚，居地无固而粮运不继。卒无攻战之志，旁无车马之援，此可袭而取之。抑又闻之，统戎行师，攻城野战，当须料敌，然后纵兵。夫为将，能识此之机变，知彼之物情，亦何虑功不逮，斗不胜哉！（《通典》卷一五零）
敌有十五形可击：新集，未食，不顺，后至，奔走，不戒，动劳，将离，长路，候济，不暇，险路，扰乱，惊怖，不定。（《通典》卷一五零）
帅有十过：勇而轻死，贪而好利，仁而不忍，知而心怯，信而喜信人，廉洁而爱人，慢而心缓，刚而自用，懦志多疑，急而心速。（《通典》卷一五零）
凡事有形同而势异者，亦有势同而形别者。若顺其可，则一举而功济；如从未可，则击，动而必败。故孙膑曰：「计者，因其势而利导之。」《兵法》曰：「百里而趋利者，则蹶上将；五十里而趋利者，军半至。」「善动敌者，形之，而敌从之；与之，而敌取之。以奇动之，以正待之。」此战势之要术也。若我士卒已济，法令已行，奇正已设，置阵已定，誓众已毕，上下已怒，天时已应，地利已据，鼓角已震，风势已顺，敌人虽众，其奈我哉？譬虎之有牙，兕之有角，身不蔽悍，手无寸刃，而欲搏之，势不可触，其亦明矣！故兵有三势：一曰气势，二曰地势，三曰因势。若将勇轻敌，士卒乐战，三军之众，志厉青云，气等飘风，声如雷霆，此所谓气势也。若关山狭路，大阜深涧，龙蛇盘阴，羊肠狗门，一夫守险，千人不过，此所谓地势也。若因敌怠慢，劳役饥渴，风浪惊扰，将吏纵横，前营未舍，后军半济，此所谓因势也。若遇此势，当时潜我形，出其不意，用奇设伏，乘势取之矣。是以良将用兵，审其机势而用兵气，仍须鼓而怒之，感而勇之，赏而劝之，激而扬之，若鸷鸟之攫，猛兽之搏，必修其牙距，度力而下，远则气衰易不及，近则形见而不得。故良将之战，必整其三军，砺其锋甲，设其奇伏，量其形势，远则力疲易必及，近则敌知易不应。若不通此机，乃智不及於鸟兽，亦何能取胜於强寇乎？乃须怒士厉众，使知奋勇，故能无强阵於前，无坚城於外，以弱胜强，必因势也。（《通典》卷一五八）
凡是贼徒，好用掩袭，须择勇敢之夫，选明察之士，兼使乡导，潜厉山原，密其声、晦其迹，或刻为兽足而印履於中途，或上托微禽而幽伏於丛薄，然后倾耳以遥听，竦目而深视，专智以度事机，注心而候气色，见水痕则可以测敌济之早晚，观树动则可以辨来寇之驱驰也。故烟火莫若谨而审，旌旗莫若齐而一，爵赏必重而不欺，刑戮必严而不舍，敌之动静而我必有其备，被之去就而我心审其机，岂不得保其全哉？（《通典》卷一五七）
《军志》云：失地之利，士卒疑惑，三军困败。饥饱劳逸，地利为宝，不其然矣？是以彼此俱利之地，则让而设伏，趋其所爱，而傍袭之；彼此不利之地，则引而佯去，待其半出而邀击之；平易之所，则率骑而与阵；险隘之处，则励步以及徒。往易归难，左险右阻，沮洳幽秽，垣埳沟渎，此车之害地也。有入无出，长驰回驱，大阜深谷，洿泥堑泽，此骑之败地也。候视相及，限壑分川，斯可以纵弓弩，声尘相接，深林盛薄，斯可以奋矛铤。芦苇深草，则必用风火；蒋潢翳荟，则必索其伏。平垣则方布；污斜则园形；左右俱高则张翼；后高前下则锐冲。凡战之道，以地形为主，虚实为佐，变化为辅，不可专守险以求胜也，仍须节之以金鼓，变之以权宜，用逸待劳，掩迟为疾，不明地利，其败不旋踵矣。或有进师行军，不因乡导，陷於危败，为敌所制。左谷右山，束马悬车之迳，前穷后绝，雁行鱼贯之岩，兵阵未整而强敌忽临，进无所凭，退无所固，求战不得，自守莫安，住则日月稽留，动则首尾受敌，野无水草，军乏资粮，马困人疲，知穷力极。一人守险，万夫莫向，如彼要害，敌先据之，如此之利，我已失守，纵有骁兵利器，亦何以施其用？事至於此，可不慎之哉？若此死地，疾战则存，不战则亡。当须上下同心，并气一力，抽肠溅血，一死一前，因败为功，转祸为福矣。（《通典》卷一五九）
若敌人在死地，无可依固，粮食已尽，救兵不至，谓之穷寇。击此之法，必开其去道，勿使有斗心，虽众可破。当以精骑分塞要道，轻兵进而诱之，阵而勿战，败谋之法也。（《通典》卷一五九）
夫战之取胜者，此岂求之於天地乎？在因人以成之。历观古人之用间，其妙非一，即有间其君者，有间其亲者，有间其贤者，有间其能者，有间其助者，有间其邻好者，有间其左右者，有间其纵横者。故子贡、史廖、陈轸、苏秦、张仪、范雎等，皆凭此术而成功也。
且间之道，其有五焉：有因其邑人，使潜伺察而致词焉；有因其仕子，故泄虚假，令告示焉；有因敌之使，矫其事而返之焉；有审择贤能，使觇彼向背虚实而归说之焉；有佯缓罪戾，微漏我伪情浮计，使亡报之焉。凡此五间，皆须隐秘，重之以赏，密之又密，始可行焉。
若敌有宠嬖，任以腹心者，我当使间遗其珍玩，恣其所欲，顺而蚌诱之；敌有重臣失势，不满其志者，我则啖以厚利，诡相亲附，采其情实而致之；敌有亲贵左右之多词夸诞，好论利害者，我则使间，曲情尊奉，厚遗珍宝，揣其所间而反间之；敌若使聘於我，我则稽留其使，令人与之共处，矫致殷勤，伪相亲昵，朝夕慰喻，倍供珍味，观其辞色而察之，仍朝暮令使独与己伴居，我遗聪明者，潜於复壁中，听其所见，使既迟违，恐彼怪责，必是窃论心事，我知计，遣使而用之。
且夫，用间以间人，人亦用间以间己；己以密往，彼以密来。理须独察於心，参会於事，则不失矣。若敌使人来，欲候我虚实，察我动静，觇知事计而行其间者，我当佯为不觉，舍其厚利而善啖之，舍止易善饭之，微以我伪言诳事，示以前郤期会，即我之所须，为彼之所失者，因其有间而反间之。彼若将我虚而以为实，我即乘其弊而得其志矣。夫水所以能济舟，亦有因水而覆没者。间所以能成功，亦有凭间而倾败者。若束发事主，当朝正色，忠以尽节，信以竭诚，不诡伏以自容，不权宜以为利，虽有善间，其可用乎？（《通典》卷一五二）
中卷——部伍营阵诸每营病儿，各定一官人，令检校煮羹粥养饲，及领将行。其初得病，及病损人，每朝通状报总管。令医人巡营，将药救疗如法。仰营主共检校病儿官，量病儿气力，能行者给傔一人；如重不能行者，家给驴一头；如不能乘骑畜生，通前给驴二头，傔二人，缚轝将行。如弃掷病儿，不收拾者，不养饲者，检校病儿官及病儿傔人，各仗一百；未死而埋者，斩。
诸将士不得依作主帅，及恃己力强，欺傲火人。全无长幼，兼笞打懦弱，减削粮食衣资，并军器火具，恣意令擎，劳逸不等。
诸应请甲叶数、行数，于甲襟上抄记；其袍秤知斤两，于袍背上具注斤两；并枪，量长短斤两同即纳；如有欠少，随即科决徵备。其军器常须磨励修补，亦不得毁弃。
诸兵士死亡祭埋之机，祭不必备以牲牢，埋不必备以棺椁，务令权宜轻重折衷。如贼境死者，单酌祭酹，墓深四尺主将使人临哭；内地非贼庭死者，准前祭哭，递送本贯。
诸军士随军被袋上，具注衣服物数，并衣资、弓箭、鞍辔器杖，并令具题本军、营州、县、府、卫及己姓名，仍令营官视检押署，管司抄取一本，立为文案。如有破用，队头火长须知用处，即抄为文记，五日一申报营司。如其勘检衣资，与簿不同，物有剩数，即是偷来。并仰当火、队见有他物，即须勘当，状送营司。其衣资不上文历，纵使遗失，官不为理。亦不得递相寄附，即是盗来，受寄及寄物人并科罪。
诸拾得阑遗物，当日送纳虞侯者，五分赏一。如缘军须者，不在分赏之限。三日内不送纳官者，后殿见而不收者，取而不申军司者，并重罪。三日外者斩。
诸有人拾得阑物，隐不送虞侯，旁人能纠告者，赏物二十段，知而不纠告者，杖六十，其隐物人斩。
诸有功合赏，不得逾时；有罪合罚，限三日内。
诸军内不得煽动军士，恐吓队伍，谬作是非，败损营垒。
诸营暮作食事，须及早，天暗以后，即须灭火。如夜有文牒须读及抄写者，须先状告营主。
诸军内行伪，无首从同罪，资财没官。典取兵士十钱以上，绢一尺以上，重死。盗军资杂物，并被贼偷赂一钱以上，无首从同罪；如货易发物，计满一匹，无首从同罪；应减截兵法粮料一升以上，无首从同罪；弄掷军粮二升以上，无首从；行盗一匹以上，无首从并同罪。
诸军中有樗蒲博戏，赌一钱以上同坐，所赌之物没官。
诸营各令作异旗一。放马每队作记旗，放驴其马中夹放，驴令四面援马放，其驴、马子并放，驴群四面围绕，驴群知更牧放。狂贼偷马，例须奔走，驴群在外，驱趁稍难，以此防间，亦蕊允便。营别即令别放，诸军不得相交，非直发引之时不难，忽有不虞，追换亦易。
诸行军立营，驴马各于所营地界放牧，如营侧草恶，便择好处放，仍与虞侯计会，不许交杂。各执本营队旗，如须追唤，见旗即知驴马处所。诸军驴马牧放，不得连系，每军营令定一官，专检校逐水草合群放牧。仍定一虞侯果毅，专巡诸营水草，各令分界牧放，不许参杂。
诸营除六驮外，火别遣买驴一头，有病诊，拟用搬运。如病人有伪，并其驴先均当队驮。如当队不足，均抽比队、比营。
诸每营折冲果毅，先各请马，衙参往来，自合乘骑。队马当直，拟防机急，官人以下，不得乘骑。其杂畜，除非警急，兵士不得辄骑。
诸军马聚会，其数既众，应行六畜，并仰明为军印，仍须别为营印，防闲失，拟凭领认。
诸营兵发以后，捉得阑遗畜生，亦有兵士失却驴马，衣服驮运，不能胜举，并仰扞后虞侯处取阑遗畜生，驮至前营，其六畜却分付虞侯。不得不径虞侯，擅取者，及借不送还，并翦破印及毛尾者，斩。
诸六畜随军，如有死者，须诣所部官陈牒检验，是当营六畜，验印记同，然后许令剥皮。如印不是本营印，即是盗他六畜，杀。
诸将，六畜不得非理误死、损、违冲填。诸军内六畜，不得擅借人乘用。
诸非围猎，不得乘官马游猎，若因巡检便行即听，及回换军司六畜者，并重科。
诸应乘官马，事非警急，不得辄奔走，致马汗及打脊破。
诸队设旗，不得与主将旗号相犯。